ลงทุนทองคำปี 63 ต้องเกาะติด 5 เรื่อง
วายแอลจี คาดปี 63 ราคาทองวิ่งในกรอบ 19,850-23,000 บาทต่อบาททอง แนะกลยุทธ์จัดพอร์ตถือครองทองคำ 15% เน้นลงทุนสั้น
1 ม.ค. 2563

วายแอลจี คาดปี 63 ราคาทองวิ่งในกรอบ 19,850-23,000 บาทต่อบาททอง แนะกลยุทธ์จัดพอร์ตถือครองทองคำ 15% เน้นลงทุนสั้น
นางพวรรณ์ นววัฒนทรัพย์ ประธานเจ้าหน้าที่บริหาร บริษัท วายแอลจี บูลเลี่ยน อินเตอร์เนชั่นแนล (YLG) เปิดเผยว่า ปี 2563 จะเป็นอีกปีหนึ่งที่ทองคำยังคงได้รับความสนใจจากนักลงทุนต่อเนื่องมาจากปี 2562 มองระยะยาวราคายังเคลื่อนไหวในทิศทางขาขึ้น คาดมีกรอบการเคลื่อนไหวอยู่ระหว่าง 1,390 – 1,616 ดอลลาร์ต่อออนซ์ หรือ 19,850-23,100 บาทต่อบาททองคำ
โดยมีแนวรับบริเวณ 1,445-1,390 ดอลลาร์ต่อออนซ์ หรือ 20,600-19,850 บาทต่อบาททองคำ และยังมีโอกาสที่ราคาจะทดสอบระดับสูงสุดของปี 2562 บริเวณ 1,557-1,535 ดอลลาร์ต่อออนซ์ หรือ 22,250-21,900 บาทต่อบาททองคำ โดยเฉพาะอย่างยิ่งหากราคาทะลุผ่านแนวต้านดังกล่าวได้อย่างแข็งแกร่ง จะเพิ่มโอกาสที่ราคาทองคำจะขยับขึ้นต่อเพื่อทดสอบระดับ 1,603-1,616 ดอลลาร์ต่อออนซ์ หรือ 22,900-23,100 บาทต่อบาททองคำ ซึ่งเป็นระดับสูงสุดในช่วงเดือน มี.ค.-เม.ย. ปี 2013 และกรอบราคาทองคำด้านบนที่วายแอลจีประเมินไว้



พวรรณ์ นววัฒนทรัพย์
สำหรับปัจจัยสนับสนุนการคาดการณ์เชิงบวกต่อราคาทองคำในปี 2563 วายแอลจี ได้ประเมินไว้ 5 ปัจจัย ได้แก่
1.สงครามการค้าระหว่างจีนและสหรัฐ มีแนวโน้มยืดเยื้อ และยังเต็มไปด้วยความผันผวนซึ่งจะความต้องการทองคำที่อยู่ในฐานะสินทรัพย์ปลอดภัย
2. ธนาคารกลางทั่วโลกโดยเฉพาะธนาคารกลางสหรัฐ (เฟด) จะเดินหน้าผ่อนคลายนโยบายการเงินต่อเนื่อง นอกจากนี้กรรมการเฟดผู้มีสิทธิลงคะแนนเสียงเพื่อกำหนดนโยบายการเงินในปี 2563 จะมีมุมมองสายเหยี่ยวที่แข็งกร้าวลดลงจากปี 2562 จึงยิ่งเสริมโอกาสที่เฟดจะยังคงจุดยืนของการดำเนินนโยบายการเงินในเชิงผ่อนคลาย นั่นช่วยลดต้นทุนค่าเสียโอกาสในการถือครองทองคำซึ่งเป็นสินทรัพย์ที่ไม่ได้ให้ผลตอบแทนในรูปแบบของดอกเบี้ย
3. ความขัดแย้งในประเทศต่างๆ เช่นตะวันออกกลางที่ยังไม่น่าจะคลี่คลายในระยะเวลาอันใกล้ ส่วนสถานการณ์เบร็กซิต ก็ยังมีความคลุมเครือ บวกรวมกับเกาหลีเหนือที่ออกมาขู่ว่าจะกลับเดินหน้าทำการทดลองนิวเคลียร์และทดสอบขีปนาวุธข้ามทวีป(ICBM)
ไม่เพียงเท่านั้น การเมืองสหรัฐกำลังเผชิญกับความปั่นป่วนหลังจากประธานาธิบดีโดนัลด์ ทรัมป์เผชิญกับกระบวนการถอดถอน (Impeachment) ขณะที่ปี 2563 จะมีการเลือกตั้งประธานาธิบดีสหรัฐในเดือน พ.ย. อีกด้วยซึ่งความไม่แน่นอนเหล่านี้จะเป็นปัจจัยหนุนความต้องการทองคำในฐานะสินทรัพย์ปลอดภัยเช่นกัน
4 ความวิตกเกี่ยวกับเศรษฐกิจโลกถดถอยจะลดลง โดยความเสี่ยงยังคงอยู่เนื่องจากการเกิดกราฟอัตราผลตอบแทนกลับหัว (Inverted Yield Curve) ระหว่างอัตราผลตอบแทนพันธบัตรรัฐบาลสหรัฐอายุ 3 เดือนและอัตราผลตอบแทนพันธบัตรอายุ 10 ปีในปี 2562 ถือว่านานมากพอที่จะเป็นสัญญาณถดถอย
5 ธนาคารกลางและกองทุนเข้าซื้อทองคำ หากเศรษฐกิจสหรัฐเผชิญกับสภาวะถดถอยทางเศรษฐกิจจริงจะกระตุ้นให้ธนาคารกลางทั่วโลกยิ่งต้องดำเนินนโยบายการเงินแบบผ่อนคลายมากยิ่งขึ้นซึ่งจะเพิ่มโอกาสที่ทองคำจะทะยานขึ้นอย่างมาก เสริมด้วยแรงซื้อทองคำจากภาคธนาคารกลางที่มีแนวโน้มจะดำเนินไปต่อในปี 2563
ส่วนกองทุน SPDR คาดว่าจะยังคงถือครองทองคำเพิ่มขึ้นหลังจากปี 2562 มีการถือครองทองคำเพิ่มมากกว่า 100 ตัน ขณะเดียวกันแรงเก็งกำไรในทิศทางบวกสำหรับสัญญาฟิวเจอร์สทองคำตลาด COMEX ยังคงหนาแน่น ปัจจัยที่กล่าวมาทั้งหมดจึงถือเป็นปัจจัยสนับสนุนการคาดการณ์ในเชิงบวกของราคาทองคำจากวายแอลจี
อย่างไรก็ดี นักลงทุนควรติดตามสถานการณ์ต่างๆอย่างใกล้ชิด และยังคงยกให้สงครามการค้าจีน-สหรัฐเป็นไฮต์ไลท์หลักของปี 2563
ส่วนกลยุทธ์การลงทุนที่เหมาะสมกับปี 2563 คือ การเน้นทำกำไรระยะสั้นตามแนวโน้มหลักของราคาทองคำ และตั้งจุดขาดทุนประกอบการลงทุนทุกครั้ง พร้อมติดตามข่าวสารและประเมินปัจจัยต่างๆเป็นระยะเพื่อปรับกลยุทธ์การลงทุนให้ทันสถานการณ์ รวมถึงพิจารณาใช้ประโยชน์ของทองคำในการกระจายความเสี่ยงของพอร์ตลงทุน
ทั้งนี้ วายแอลจี แนะนำถือครองทองคำในสัดส่วน 15% เพื่อกระจายความเสี่ยงท่ามกลางความเสี่ยงทางการเมืองและเศรษฐกิจที่เพิ่มสูงขึ้นในปี 2563 ขณะที่บริหารความเสี่ยงอันเนื่องมาจากการเคลื่อนไหวของค่าเงินบาทด้วยการใช้สัญญาดอลลาร์ฯล่วงหน้า หรือ พิจารณาเลือกการลงทุนทองคำที่ตัดความเสี่ยงเรื่องค่าเงิน อาทิ TFEX Gold Online Futures